CCXLII.  Ecclesiam S. Albani Basileae in tutelam suam recipit, singulasque ejus possessiones nominatim confirmat.   (Anno 1147, Dec. 20.) [SCHOEPFLIN,  Alsat. diplom.,  I, 231, ex diplomatario chartaceo monasterii S. Albani Basil. in bibliotheca Huberiana, quae Muteti est, asservato.]
Author: Eugenius III

EUGENIUS episcopus, servus servorum Dei, dilectis filiis HESSONI priori Sancti Albani Basileae, ejusque fratribus tam praesentibus quam futuris, regularem vitam professis, in perpetuum.

Sicut injusta poscentibus nullus est tribuendus effectus, ita legitima et justa postulantium non est differenda petitio. Ideoque, dilecti in Domino filii, vestris justis postulationibus clementer annuimus et praefatam ecclesiam, in qua divino mancipati estis obsequio, sub beati Petri et nostra protectione suscipimus et praesentis scripti privilegio communimus; statuentes ut quascunque possessiones, quaecunque bona eadem ecclesia in praesentiarum juste et canonice possidet, praecipue illa, quae Burchardus bonae memoriae Basileensis episcopus ecclesiae vestrae concessit et scripto suo firmavit, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: in ipsa civitate parochiales ecclesias Sancti Albani et Sancti Martini, sicut fluvius Persicus determinat; ecclesiam de Buozsensheim cum appendiciis suis; in villa quae dicitur inferior Basilea, ecclesiam cum suis appendiciis; jus vestrum in ecclesia de villa quae dicitur Hemps, et medietatem villae cum suis appendiciis; ecclesiam de Haegendorf, ecclesiam et villas de Appenwillare cum eorum pertinentiis; Loerrach cum ecclesia et omnibus suis appendiciis, tam in vineis quam in agris, pratis et silvis; ecclesiam de Howingen, ecclesiam de Candro, ecclesiam de Enschossingen cum omnibus earum pertinentiis, silvam quae sita est juxta Sanctum Albanum, molendina in ripa Birse cum pratis adjacentibus, decimas in villa, quae dicitur Huningen, Rinwilr, Amparingen, Lechdencoven, Rabchensheim, Gueswibre, Sierentze. In villa quae dicitur Westhalda curtem unam cum vineis, Morswilr, Usheim, Ramspach, Michelnbach, Oberwilrr, Bratella, Gelterchingen, Dürnen, Hoeltein, Meten, Bladoltzeim, Biningen, Machstatt, Vettingen, cum omnibus suis appendiciis. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, aut ablatas retinere, minuere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Datum apud Treveris per manum Guidonis sanctae Romanae Ecclesiae diaconi cardinalis et cancellarii, XIII Kalendas Januarii, indictione XI, Incarnationis Dominicae anno 1147, pontificatus vero domni Eugenii III papae anno III.